CELEX: 32011D0190
Language: et
Date: 2011-02-25 00:00:00
Title: 2011/190/EL: Nõukogu otsus, 25. veebruar 2011 , milles käsitletakse Euroopa Ühenduse nimel Prantsuse Vabariigi valitsuse ja Tema Kõrguse Monaco Printsi vahelise rahanduskokkuleppe uuesti läbirääkimise korda

29.3.2011   
            
            
               ET
            
            
               Euroopa Liidu Teataja
            
            
               L 81/3
            
         NÕUKOGU OTSUS,
   25. veebruar 2011,
   milles käsitletakse Euroopa Ühenduse nimel Prantsuse Vabariigi valitsuse ja Tema Kõrguse Monaco Printsi vahelise rahanduskokkuleppe uuesti läbirääkimise korda
   (2011/190/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 219 lõiget 3,
   võttes arvesse Euroopa Komisjoni soovitust,
   võttes arvesse Euroopa Keskpanga arvamust
   ning arvestades järgmist:
   
               (1)
            
            
               Alates euro kasutuselevõtu kuupäevast kuuluvad rahandus- ja vahetuskursiküsimused liidu pädevusse.
            
         
               (2)
            
            
               Nõukogul tuleb kindlaks määrata raha- või välisvaluutarežiimi küsimusi käsitlevate kokkulepete läbirääkimise ja sõlmimise kord.
            
         
               (3)
            
            
               26. detsembril 2001. aastal sõlmiti Euroopa Ühenduse nimel Prantsuse Vabariigi valitsuse ja Tema Kõrguse Monaco Printsi vaheline rahanduskokkulepe (1) (edaspidi „rahanduskokkulepe”).
            
         
               (4)
            
            
               Prantsusmaal on Monaco Vürstiriigiga (edaspidi Monaco) pikaajalised rahalised suhted, millest annavad tunnistust mitmesugused õigusaktid. Monacos asuvatel finantsasutustel on õigus kasutada Banque de France’i refinantseerimisvahendeid ja nad osalevad mõnes Prantsusmaa maksesüsteemis Prantsusmaa pankadega samadel tingimustel.
            
         
               (5)
            
            
               Nõukogu kutsus oma 10. veebruaril 2009. aasta järeldustes komisjoni üles kehtivate rahanduskokkulepete toimimist läbi vaatama ja kaaluma müntide emiteerimise ülemmäärade võimalikku suurendamist.
            
         
               (6)
            
            
               Komisjon leidis teatises „Aruanne Monaco, San Marino ja Vatikaniga sõlmitud rahanduskokkulepete toimimise kohta”, et kehtivat rahanduskokkulepet tuleb muuta, et rahanduskokkuleppe sõlminud riikide ja liidu vahelised suhted oleksid järjekindlamad.
            
         
               (7)
            
            
               Seepärast tuleks pidada läbirääkimisi rahanduskokkuleppe muutmise üle müntide emiteerimise ülemmäära kohandamiseks, võimalike vaidluste lahendamise kohtupädevuse määramiseks ning rahanduskokkuleppe vormi kohandamiseks uue ühise rahanduskokkuleppe vormiga. Praegune rahanduskokkulepe peaks kehtima niikaua kuni pooled on sõlminud uue rahanduskokkuleppe,
            
         ON VASTU VÕTNUD KÄESOLEVA OTSUSE:
   Artikkel 1
   Prantsusmaa teatab Monacole võimalikult kiiresti, et rahanduskokkulepet on vaja muuta, ning teeb talle ettepaneku pidada läbirääkimisi kõnealuse rahanduskokkuleppe asjakohaste sätete muutmiseks.
   Artikkel 2
   Liit taotleb rahanduskokkuleppe muutmise läbirääkimistel järgmisi muudatusi:
   
               a)
            
            
               uuesti läbi räägitud rahanduskokkulepe sõlmitakse liidu (keda esindavad Prantsuse Vabariigi valitsus ja komisjon) ning Tema Kõrguse Monaco Printsi vahel;
            
         
               b)
            
            
               Monacos emiteeritavate euromüntide ülemmäära kindlaksmääramise meetod vaadatakse läbi. Uue ülemmäära arvutamiseks kasutatakse kindlaksmääratud osa, millega rahuldatakse kollektsionääride nõudlus, et vältida liigset numismaatilist hangeldamist Monaco müntidega, koos muutuva osaga, mille arvutamiseks korrutatakse Prantsusmaal n-1 aastal inimese kohta keskmiselt emiteeritud müntide arv Monaco elanike arvuga. Ilma et see piiraks meenemüntide emiteerimist, sätestatakse uuesti läbi räägitud rahanduskokkuleppes, et Monacos nimiväärtuses emiteeritavate käibele lastavate euromüntide väikseim osa on 80 % iga-aastaselt emiteeritavatest euromüntidest;
            
         
               c)
            
            
               rahandusokkuleppe kohaldamisel tekkinud vaidlused lahendab Euroopa Liidu Kohus (kohus). Kui liit või Monaco leiab, et teine pool ei ole täitnud rahanduskokkuleppe kohast kohustust, võib ta anda asja kohtusse. Kohtu otsus on poolte jaoks siduv ja nad võtavad selle täitmiseks vajalikud meetmed ajavahemiku jooksul, mille kohus on otsuses kindlaks määranud. Juhul kui liit või Monaco ei võta otsuse täitmiseks vajalikke meetmeid kindlaksmääratud ajavahemiku jooksul, võib teine pool uuesti läbi räägitud rahanduskokkuleppe viivitamata lõpetada;
            
         
               d)
            
            
               uuesti läbi räägitud rahanduskokkuleppe vormi kohandatakse.
            
         Artikkel 3
   Monacoga peavad liidu nimel läbirääkimisi Prantsusmaa ja komisjon. Euroopa Keskpank (EKP) kaasatakse täiel määral neisse läbirääkimistesse ja tema nõusolek on vajalik küsimustes, mis kuuluvad tema pädevusvaldkonda. Prantsusmaa ja komisjon esitavad uuesti läbi räägitud rahanduskokkuleppe projekti arvamuse saamiseks majandus- ja rahanduskomiteele.
   Artikkel 4
   Prantsusmaal ja komisjonil on volitus sõlmida uuesti läbi räägitud rahanduskokkulepe liidu nimel, kui majandus- ja rahanduskomitee või EKP ei pea vajalikuks uuesti läbi räägitud rahanduskokkuleppe esitamist nõukogule.
   Artikkel 5
   Käesolev otsus jõustub selle teatavaks tegemise päeval.
   Artikkel 6
   Käesolev otsus on adresseeritud Prantsuse Vabariigile, komisjonile ja EKPle.
   
      Brüssel, 25. veebruar 2011
      
         
            Nõukogu nimel
         
         
            eesistuja
         
         PINTÉR S.
      
   
   
      (1)  EÜT L 142, 31.5.2002, lk 59.